
Εισαγωγή
Οι εμπορικές ενώσεις αναπτύσσουν δραστηριότητες που συχνά είναι χρήσιμες, νόμιμες και προωθούν την λειτουργία του ανταγωνισμού στην αγορά. Παρ’ όλα αυτά, επειδή εκ των πραγμάτων η λειτουργία τους συνεπάγεται την συνεργασία μεταξύ επιχειρήσεων που είναι πραγματικοί ή εν δυνάμει ανταγωνιστές, οι εμπορικές ενώσεις δημιουργούν και ανησυχίες ως προς τυχόν παραβάσεις του Δικαίου του Ανταγωνισμού. Για τον λόγο αυτό, οι εμπορικές ενώσεις συνήθως αποτελούν αντικείμενο εξονυχιστικών ελέγχων από τις Αρχές Προστασίας του Ανταγωνισμού.
Οι παραβάσεις του Δικαίου του Ανταγωνισμού μπορούν να έχουν σοβαρές συνέπειες. Η Ευρωπαϊκή Επιτροπή μπορεί να επιβάλλει στις εμπορικές ενώσεις πρόστιμα που ανέρχονται μέχρι 10% του αθροίσματος του συνολικού κύκλου εργασιών κάθε μέλους που συμμετέχει ενεργά στην αγορά που έχει επηρεασθεί από την παράβαση που διέπραξε η ένωση, ενώ η Ελληνική Επιτροπή Ανταγωνισμού μπορεί να επιβάλλει πρόστιμα ύψους μέχρι 15% του ελληνικού κύκλου εργασιών των επιχειρήσεων που συμμετέχουν στην εμπορική ένωση. 
Πλέον των προστίμων, οι παραβάσεις του Δικαίου του Ανταγωνισμού συνεπάγονται επίσης υποχρεώσεις προς αποζημίωση, έξοδα για την αντιμετώπιση των ερευνών εκ μέρους των Αρχών Ανταγωνισμού και πλήγμα της φήμης και αξιοπιστίας των εμπορικών ενώσεων και των μελών τους. 
Τέλος, το Ελληνικό Δίκαιο Ανταγωνισμού προβλέπει και ποινικές κυρώσεις ατομικώς για τα στελέχη των εμπορικών ενώσεων και των επιχειρήσεων που συμμετέχουν σε αυτές. Ειδικότερα, οι παραβάσεις του Δικαίου του Ανταγωνισμού τιμωρούνται με χρηματική ποινή από € 15.000 έως € 150.000, η οποία διπλασιάζεται σε περίπτωση υποτροπής. Ειδικά όμως στην περίπτωση παραβάσεων του Δικαίου του Ανταγωνισμού που συνίστανται σε αντι-ανταγωνιστικές συμφωνίες ή συνεννοήσεις μεταξύ ανταγωνιστών (‘καρτέλ’), ο νόμος προβλέπει ποινή φυλάκισης τουλάχιστον 6 μηνών για τα στελέχη των ενώσεων ή των επιχειρήσεων/μελών τους. 

Οι παραβάσεις του Δικαίου του Ανταγωνισμού δεν προϋποθέτουν ούτε υπαιτιότητα ούτε κακοπιστία εκ μέρους των εμπορικών ενώσεων ή των μελών τους. Η άγνοια του νόμου δεν συγχωρείται. Είναι επομένως εξαιρετικά σημαντικό να γνωρίζουμε τους βασικούς κινδύνους που πηγάζουν από το Δίκαιο του Ανταγωνισμού και να είμαστε σε θέση να αναγνωρίζουμε τις περιστάσεις που τέτοιοι μπορεί να ελλοχεύουν.
Το Πρόγραμμα Συμμόρφωσης με τους Κανόνες του Ανταγωνισμού (στο εξής “το Πρόγραμμα Συμμόρφωσης”) πραγματεύεται τα κύρια θέματα του Ελληνικού και Ευρωπαϊκού Δικαίου του Ανταγωνισμού και προσφέρει γενικές κατευθύνσεις για την ελαχιστοποίηση του κινδύνου και την αποφυγή  παραβάσεων. Στο βαθμό που η δραστηριότητα του ECR Hellas μπορεί να αφορά/επηρεάζει και άλλα κράτη (εντός ή εκτός της Ευρωπαϊκής Ένωσης), οι αντίστοιχες εθνικές νομοθεσίες θα πρέπει κατά περίπτωση να εξετάζονται επίσης.
Σε κάθε περίπτωση, το παρόν Πρόγραμμα Συμμόρφωσης προδιαγράφει ένα γενικό πλαίσιο συμπεριφοράς και δεν στοχεύει ούτε μπορεί να αντικαταστήσει την παροχή εξειδικευμένων νομικών συμβουλών, οι οποίες είναι σκόπιμο να αναζητούνται με βάση τα συγκεκριμένα περιστατικά κάθε επιμέρους περίπτωσης.
I. Το Δίκαιο του Ανταγωνισμού
Με τον όρο ‘Δίκαιο του Ανταγωνισμού’ εννοούμε το σύνολο των διατάξεων που προβλέπονται από την Ελληνική ή Κοινοτική νομοθεσία προστασίας του ελεύθερου ανταγωνισμού, και ειδικότερα τον Ν. 703/1997 και τα άρθρα 81 και 82 της Συνθήκης της Ευρωπαϊκής Κοινότητας, όπως αυτές εξειδικεύονται από τις αποφάσεις των κατά περίπτωση αρμοδίων οργάνων (Ελληνική Επιτροπή Ανταγωνισμού και Ευρωπαϊκή Επιτροπή αντίστοιχα) και των αρμοδίων Ελληνικών και Κοινοτικών Δικαστηρίων. 

Μια από τις θεμελιώδεις αρχές του Δικαίου του Ανταγωνισμού είναι η αρχή της αυτονομίας της επιχειρηματικής δράσης, που σημαίνει ότι οι επιχειρήσεις πρέπει να καθορίζουν, αυτοτελώς και ανεξάρτητα από τους ανταγωνιστές τους, την συμπεριφορά τους στην αγορά. Αποφάσεις που αφορούν τιμές, παραγωγικό δυναμικό, ποσότητες παραγωγής, περιθώρια κέρδους, επενδυτικά σχέδια, κλπ. κάθε εταιρείας πρέπει να λαμβάνονται αυτοτελώς και ανεξάρτητα και όχι σε συνεργασία με άλλους δραστηριοποιούμενους στην αγορά. Κατά την άσκηση των δραστηριοτήτων του, το ECR Hellas πρέπει να λαμβάνει ειδική μέριμνα ώστε να αποφεύγεται κάθε συμπεριφορά που μπορεί να χαρακτηριστεί ως αντι-ανταγωνιστική ή ‘συμπαιγνιακή’.
Οποιαδήποτε ενέργεια εκ μέρους των εμπορικών ενώσεων που αντικατοπτρίζει πρόθεση να συντονιστεί η συμπεριφορά των μελών και συμμετεχόντων και εμποδίζει, περιορίζει ή στρεβλώνει τον ανταγωνισμό είναι απαγορευμένη. Η απαγόρευση αυτή ισχύει όχι μόνο για τις αποφάσεις των εμπορικών ενώσεων, αλλά και για τους κανονισμούς που τους διέπουν, τις προτάσεις που απευθύνουν στα μέλη τους, τους κώδικες συμπεριφοράς που υιοθετούν και άλλες μη-δεσμευτικές ενέργειες που τυχόν αναλαμβάνονται από τα μέλη ή/και τους συμμετέχοντες σε αυτές. Όλες αυτές οι πτυχές των εμπορικών ενώσεων και τις συμπεριφοράς τους πρέπει να είναι σύμφωνες με τους κανόνες του Δικαίου του Ανταγωνισμού.

Ζητήματα σχετιζόμενα με το Δίκαιο του Ανταγωνισμού μπορεί να ανακύψουν και σε περιπτώσεις που η επίμαχη συμπεριφορά δεν έχει άμεσες επιπτώσεις στην λειτουργία του ανταγωνισμού: η πιθανότητα επίδρασης της συμπεριφοράς στην αγορά είναι αρκετή για να προκαλέσει την ανάμειξη των Αρχών Ανταγωνισμού, ακόμα κι αν δεν υπάρχει σκοπιμότητα από τις επιχειρήσεις να προκαλέσουν αυτή την πιθανή επίδραση. 
Παραβάσεις του Δικαίου του Ανταγωνισμού μπορούν να προκληθούν και από δραστηριότητες που αναπτύσσονται εκτός της εδαφικής επικράτειας της Ελλάδας ή/και της Ευρωπαϊκής Ένωσης. Το Ελληνικό και Ευρωπαϊκό Δίκαιο του Ανταγωνισμού εφαρμόζεται εφόσον η συμφωνία ή συμπεριφορά έχει αισθητή επίδραση στην Ελληνική αγορά ή στο εμπόριο μεταξύ κρατών μελών αντίστοιχα.

ΙΙ. Συμμετοχή μελών και λοιπών επιχειρήσεων στο ECR Hellas 
Το ECR Hellas έχει συσταθεί στην Ελλάδα ως σωματείο και η λειτουργία του διέπεται από τους Ελληνικούς νόμους. Το ECR Hellas συνεργάζεται στενά με το ECR Europe καθώς και με τις αντίστοιχες εθνικές ενώσεις ECR που λειτουργούν στα περισσότερα Ευρωπαϊκά κράτη, κάθε μια από τις οποίες λειτουργεί με βάση την αντίστοιχη εθνική νομοθεσία. 

A. Μέλη:

Τα κριτήρια εισδοχής ή αποβολής μελών στις εμπορικές ενώσεις μπορούν να δημιουργήσουν ζητήματα Δικαίου του Ανταγωνισμού σε περίπτωση που ο αποκλεισμός μιας επιχειρήσης από την ιδιότητα του μέλους εμπορικής ένωσης την θέτει σε μειονεκτική θέση ως προς τους ανταγωνιστές της. Αυτό συμβαίνει σε περίπτωση που η ιδιότητα του μέλους προσδίδει διάφορα πλεονεκτήματα όπως η προνομιακή πρόσβαση σε μια αγορά ή προνομιακές γνώσεις για αυτήν.
Για τους λόγους αυτούς, το ECR Hellas έχει θεσπίσει τους ακόλουθους κανόνες που πρέπει να τηρούνται απαρέγκλιτα. 

Η συμμετοχή των επιχειρήσεων ως μελών του ECR Hellas είναι εθελοντική. Οι επιχειρήσεις δεν πρέπει να εξαναγκάζονται στο να συμμετέχουν προκειμένου να μπορούν να εισέλθουν στην αγορά ή να αναπτύξουν εμπορικές συναλλαγές με τα μέλη του ECR Hellas.

Η συμμετοχή ως μέλος του ECR Hellas καθώς και η τυχόν αποβολή μελών από το ECR Hellas γίνεται με κριτήρια διαφανή, αναλογικά και βασιζόμενα σε αντικειμενικούς παράγοντες, τα οποία εφαρμόζονται με δίκαιο τρόπο ώστε να μην προκαλούνται αδικαιολόγητες διακρίσεις σε βάρος των επιχειρήσεων. 
Σε κάθε περίπτωση που εξατομικευμένα στοιχεία των επιχειρήσεων (όπως π.χ. η παραγωγική δυναμικότητα, ο όγκος πωλήσεων ή ο κύκλος εργασιών, κλπ.) χρησιμοποιούνται ως κριτήρια είτε για την εισδοχή και αποβολή μελών είτε για τον προσδιορισμό του ύψος της συνδρομής που καταβάλλουν τα μέλη στο ECR Hellas, θα πρέπει επίσης να τηρούνται οι κανόνες που αφορούν την ανταλλαγή πληροφοριών, όπως αυτοί αναπτύσσονται κατωτέρω.

B. Συμμετοχές:

Εκτός από τις επιχειρήσεις που έχουν την ιδιότητα του μέλους, στα προγράμματα και τις δραστηριότητες του ECR Hellas συμμετέχουν επίσης άλλες επιχειρήσεις ή/και ιδιώτες
. 
Η συμμετοχή στο ECR Hellas είναι ανοιχτή σε καθέναν που δραστηριοποιείται σε οποιοδήποτε στάδιο της διαδικασίας παραγωγής και διάθεσης τροφίμων και άλλων καταναλωτικών προϊόντων, ο οποίος μπορεί να συνεισφέρει στα προγράμματα του ECR Hellas.
Το ECR Hellas βασίζεται επίσης στην συνεισφορά διαφόρων συμβούλων.
III. Ευθύνη Μελών 
Το Πρόγραμμα Συμμόρφωσης αφορά τα μέλη, τους εκπροσώπους, τις συμμετέχουσες εταιρείες/πρόσωπα και τους συμβούλους του ECR Hellas στο βαθμό που αυτοί αναλαμβάνουν δραστηριότητες στα πλαίσια του ECR Hellas.
Τα μέλη και οι συμμετέχοντες είναι αυτοτελώς υπεύθυνοι για την συμμόρφωσή τους με το νόμο. Τα πρόσωπά αυτά οφείλουν να λαμβάνουν ανεξάρτητες νομικές συμβουλές σχετικά με τις δραστηριότητές τους πριν την συμμετοχή τους σε κάποιο πρόγραμμα ή εκδήλωση που διοργανώνεται από το ECR Hellas. 

Οι σύμβουλοι που αναλαμβάνουν συγκεκριμένες αναθέσεις στα πλαίσια προγραμμάτων του ECR Hellas είναι επίσης αυτοτελώς υπεύθυνοι για την συμμόρφωσή τους με το Δίκαιο του Ανταγωνισμού. Το ECR Hellas δεν θα κάνει δεκτές συμβουλές εμπειρογνωμόνων, συμβούλων ή άλλων προσώπων οι οποίες παραβιάζουν το Δίκαιο του Ανταγωνισμού ή εκθέτουν το ECR Hellas σε νομικούς κινδύνους. 
Το ECR Hellas δεν πρέπει να χρησιμοποιείται ως πεδίο για την ανάπτυξη συμπεριφορών που μπορεί να ερμηνευθούν ότι έχουν σκοπό να αποκλείσουν κάποιους ανταγωνιστές από την αγορά ή να δημιουργήσουν εμπόδια εισόδου σ’ αυτήν.

Σε περίπτωση που κάποιο μέλος, εκπρόσωπος, άλλος συμμετέχων ή σύμβουλος του ECR αντιληφθεί την ύπαρξη κάποιου κινδύνου που έχει σχέση με το Δίκαιο του Ανταγωνισμού, πρέπει να ενημερώσει άμεσα στο ECR Hellas και συγκεκριμένα τον επικεφαλής του αντίστοιχου προγράμματος ή/και τον υπεύθυνο διεύθυνσης στα κεντρικά γραφεία.
IV. Νομικές συμβουλές και δικηγορικό απόρρητο 
Η προστασία της επικοινωνίας μεταξύ δικηγόρου και πελάτη αποτελεί θεμελιώδες δικαίωμα άμυνας και εξασφαλίζει την δυνατότητα ανεμπόδιστης πρόσβασης σε ανεξάρτητες νομικές συμβουλές.
Κατά κανόνα, η σχέση δικηγόρου – πελάτη  είναι εμπιστευτική και απόρρητη. Κατά συνέπεια, ούτε ο δικηγόρος ούτε ο πελάτης μπορούν να υποχρεωθούν να αποκαλύψουν το περιεχόμενο της μεταξύ τους επικοινωνίας όταν αυτή αφορά την παροχή νομικών συμβουλών.

Της ως άνω προστασίας έναντι της Ευρωπαϊκής Επιτροπής, απολαμβάνουν μόνο οι επικοινωνίες μεταξύ του ECR Hellas και των εξωτερικών νομικών του συμβούλων, εφόσον αυτοί έχουν άδεια ασκήσεως επαγγέλματος σε οποιοδήποτε κράτος μέλος. Η Ευρωπαϊκή Επιτροπή ΔΕΝ αναγνωρίζει το απόρρητο των επικοινωνιών μεταξύ των επιχειρήσεων και των εσωτερικών τους δικηγόρων, ακόμα κι αν αυτοί είναι εγγεγραμμένοι σε Δικηγορικό Σύλλογο.

Έναντι των Ελληνικών Αρχών Ανταγωνισμού, η ως άνω προστασία ισχύει για τους δικηγόρους που κατέχουν άδεια εξασκήσεως επαγγέλματος στην Ελλάδα. Καθώς όμως το θέμα δεν έχει οριστικά επιλυθεί, σκόπιμο είναι να αναζητείται η συμβουλή εξωτερικών δικηγόρων όταν αφορά ευαίσθητα θέματα.

Σύμφωνα με την σχετική νομολογία, το ως άνω απόρρητο καλύπτει έγγραφα που συντάσσονται ‘για τον σκοπό και χάριν του δικαιώματος άμυνας του πελάτη’, δηλ. οι επικοινωνίες και τα έγγραφα που σχετίζονται με ανοιχτές διαδικασίες, ή που συντάσσονται πριν την έναρξη διαδικασιών και ‘σχετίζονται με το αντικείμενο της διαδικασίας’. Ομοίως καλύπτονται έγγραφα που συνοψίζουν νομικές συμβουλές προερχόμενες από εξωτερικούς δικηγόρους, έγγραφα που συντάσσονται αποκλειστικά για τον σκοπό της αναζήτησης νομικής συμβουλής καθώς και επικοινωνίες μεταξύ του ECR Hellas με τους εξωτερικούς νομικούς συμβούλους του.
Όλα τα έγγραφα που αφορούν την παροχή ή λήψη νομικών συμβουλών θα πρέπει να αρχειοθετούνται ξεχωριστά και να χαρακτηρίζονται ως εμπιστευτικά (με την αναγραφή της φράσης “Απόρρητο & Εμπιστευτικό” ή “Δικηγορικό Απόρρητο” ή “Νομικές Συμβουλές” σε κάθε σελίδα). Σκόπιμο θα ήταν επίσης, όταν αναζητούμε νομικές συμβουλές να μην αναγράφουμε το εξεταζόμενο αντικείμενο στην πρώτη σελίδα των εγγράφων που αποστέλλουμε στους δικηγόρους.
V. Δραστηριότητες του ECR Hellas 
Στο κεφάλαιο αυτό αναφέρονται τα κύρια ζητήματα Δικαίου του Ανταγωνισμού που ανακύπτουν στα πλαίσια των εμπορικών ενώσεων. Ορισμένες ενέργειες θεωρούνται πάντα απαγορευμένες. Αυτές αναφέρονται στο κεφάλαιο “Αυστηρές Απαγορεύσεις” κατωτέρω. Άλλοι περιορισμοί που είναι λιγότερο ξεκάθαροι ως προς τις προϋποθέσεις νομιμότητάς τους και ανακύπτουν στα πλαίσια νομίμων δραστηριοτήτων και συζητήσεων αναπτύσσονται στο κεφάλαιο “Κρίσιμες Δραστηριότητες ” κατωτέρω. 

Επισημαίνεται ότι σε περίπτωση που αποδειχθεί ότι μια εμπορική ένωση διαδραμάτισε ανεξάρτητο ρόλο στην τέλεση κάποιας παράβασης ή σύναψε αυτοτελώς κάποια απαγορευμένη συμφωνία, τα σχετικά πρόστιμα μπορούν να επιβληθούν στην ίδια την ένωση ανεξαρτήτως προστίμων που τυχόν θα επιβληθούν στα μέλη της.
Α. Αυστηρές απαγορεύσεις 
1. Καθορισμός Τιμών 
Ο καθορισμός τιμών είναι μια από τις σοβαρότερες παραβάσεις του Δικαίου του Ανταγωνισμού. Η απαγόρευση καλύπτει όχι μόνο τις άμεσες συμφωνίες επί των τιμών πώλησης, αλλά και τον συντονισμό άλλων παραμέτρων διαμόρφωσης της τιμής, συμπεριλαμβανομένων των εκπτώσεων, προσφορών, παροχών, προσαυξήσεων, λογιστικών διαδικασιών ή περιθωρίων κέρδους. Οι ενέργειες αυτές ΔΕΝ ΠΡΕΠΕΙ ΠΟΤΕ ΝΑ ΠΡΑΓΜΑΤΟΠΟΙΟΥΝΤΑΙ.
Οι συμφωνίες νόθευσης αποτελεσμάτων διαγωνισμών που αφορούν την γνωστοποίηση των τιμών πριν ή κατά την διάρκεια μιας διαγωνιστικής διαδικασίας ή την σκόπιμη υποβολή υψηλών προσφορών (ώστε η σύμβαση να απονεμηθεί στον ανταγωνιστή) επίσης ΑΠΑΓΟΡΕΥΟΝΤΑΙ.

Ο καθορισμός των τιμών μεταπώλησης είναι επίσης ΠΑΡΑΝΟΜΟΣ. Οι προμηθευτές δεν πρέπει να καθορίζουν τις τιμές στις οποίες θα πωλούνται τα προϊόντα τους από τους ανεξάρτητους διανομείς. Μπορούν μόνο να επιβάλλουν ανώτατες τιμές μεταπώλησης ή να προτείνουν τιμές μεταπώλησης – υπό την προϋπόθεση ότι πρόκειται για απλή πρόταση και η μη εφαρμογή της από τους διανομείς δεν επιφέρει αρνητικές συνέπειες για αυτούς.

Τέλος, η εφαρμογή τιμολογιακών πολιτικών που σκοπό έχουν την στεγανοποίηση των εθνικών αγορών των κρατών μελών είναι ΑΠΑΓΟΡΕΥΜΕΝΗ.

Κατά συνέπεια, κατά την διάρκεια οποιασδήποτε συνάντησης ή προγράμματος του ECR Hellas:

· ΜΗΝ συνάπτετε συμφωνίες που περιορίζουν την ελευθερία έκαστου μέρους να καθορίζει τις τιμές που θα προσφέρει, να επιλέξει τις επιχειρήσεις με τις οποίες θα συναλλάσσεται, να αποφασίσει τα προϊόντα που θα εμπορεύεται ή να διαχειριστεί με οποιονδήποτε τρόπο τις πωλήσεις του.

(
ΜΗΝ συζητάτε ή σχολιάζετε τα ακόλουθα θέματα (και μην δίνετε εσφαλμένη εντύπωση ότι το κάνετε):

α)
Τιμές, αλλαγές τιμών, ποσοστά διαφοροποίησης τιμών, προσαυξήσεις, εκπτώσεις, παροχές, πιστωτικοί όροι ή σχετικά οικονομικά θέματα και στοιχεία σχετιζόμενα με τις τιμές (π.χ. κόστη, όγκοι παραγωγής, παραγωγική δυναμικότητα, αποθέματα, πωλήσεις), μερίδια αγοράς κλπ. συγκεκριμένων εταιρειών

β)
Τιμολογιακές πολιτικές της αγοράς, αλλαγές τιμών, ποσοστά διαφοροποίησης τιμών κλπ. 

γ)
Αλλαγές στους όγκους παραγωγής, την παραγωγική δυναμικότητα ή τα αποθέματα ενός κλάδου.

δ)
Προσφορές για την ανάληψη συμβάσεων για συγκεκριμένα προϊόντα και διαδικασίες για την συμμετοχή σε σχετικούς διαγωνισμούς.

ε)
Σχέδια συγκεκριμένων εταιρειών για τον σχεδιασμό, την παραγωγή, την διανομή ή διάθεση συγκεκριμένων προϊόντων, συμπεριλαμβανομένων των πιθανόν νέων εδαφικών περιοχών ή πελατών.

στ)
Θέματα που αφορούν συγκεκριμένους προμηθευτές ή πελάτες που μπορεί να συνεπάγονται τον αποκλεισμό τους από την αγορά ή τον επηρεασμό της εμπορικής συμπεριφοράς των εταιρειών έναντι τέτοιων προμηθευτών ή πελατών.

2. Κατανομή αγορών 
Η κατανομή αγορών αποτελεί σοβαρή παράβαση του Δικαίου του Ανταγωνισμού. Συμφωνίες ή πρακτικές μεταξύ ανταγωνιστών που κατανέμουν τους πελάτες ή τις εδαφικές περιοχές μεταξύ τους ή μοιράζουν την δουλειά ανά κατηγορία προϊόντος είναι ΑΠΑΓΟΡΕΥΜΕΝΕΣ. Ομοίως, απαγορεύονται οι συμφωνίες νόθευσης διαγωνισμών με τις οποίες οι ευκαιρίες υποβολής προσφορών κατανέμονται σε συγκεκριμένους ανταγωνιστές. 
Περαιτέρω, οποιοσδήποτε περιορισμός παράλληλων εισαγωγών εντός της Ευρωπαϊκής Ένωσης είναι ΑΠΑΓΟΡΕΥΜΕΝΟΣ. Οι προμηθευτές δεν επιτρέπεται να επιβάλλουν περιορισμούς στις εδαφικές περιοχές ή στους πελάτες στους οποίους οι διανομείς τους μπορούν να μεταπωλούν τα προϊόντα τους. 

3. Περιορισμός παραγωγής 
Οποιαδήποτε συνεννόηση που περιορίζει την παραγωγή ή/και επιβάλλει ανώτατα όρια παραγωγής στους ανταγωνιστές συνιστά ΑΠΑΓΟΡΕΥΜΕΝΗ ΣΥΜΠΡΑΞΗ (καρτέλ), καθώς μειώνοντας την παραγωγή οι επιχειρήσεις διατηρούν τις τιμές σε υψηλότερα επίπεδα.

Β. Κρίσιμες Δραστηριότητες / Προγράμματα του ECR Hellas 
Πριν την συμμετοχή σε οποιοδήποτε πρόγραμμα του ECR Hellas πρέπει να προσδιορίζεται με σαφήνεια ο συγκεκριμένος νόμιμος σκοπός στον οποίο οι συμμετέχοντες αποβλέπουν.

1. Προγράμματα Ζήτησης 
Στα προγράμματα ζήτησης, (demand-side projects), όπως η Διαχείριση της Αξίας των Πελατών (Consumer Value Management), η Διαχείριση Κατηγορίας Προϊόντων (Category Management), η Αποτελεσματική Υιοθέτηση νέων Προϊόντων (Efficient Product Introduction), JAG, κλπ, η αποτελεσματική συνεργασία και η καλή συνεννόηση μεταξύ των παραγωγών και των λιανοπωλητών είναι σημαντική για την επιτυχία των προγραμμάτων. 
Παρά ταύτα, είναι επίσης σημαντικό όλα τα προγράμματα του ECR να σχεδιάζονται και να πραγματοποιούνται χωρίς να παραβιάζουν το Δίκαιο του Ανταγωνισμού. Το Δίκαιο του Ανταγωνισμού ισχύει σε όλες τις επιχειρηματικές δραστηριότητες και σε όλες τις περιστάσεις, εντός ή εκτός του πλαισίου του ECR. Κατωτέρω, εξηγούνται οι σημαντικότερες εφαρμογές των εν λόγω κανόνων στα προγράμματα ζήτησης του ECR. Το Δίκαιο του Ανταγωνισμού όμως εφαρμόζεται επίσης και στο προγράμματα εφοδιαστικής αλυσίδας (supply side projects).

Οι ακόλουθοι βασικοί κανόνες πρέπει να τηρούνται πάντοτε. Η παράβαση των εν λόγω κανόνων δημιουργεί σοβαρούς κινδύνους παραβίασης του νόμου. Για την αποφυγή παρερμηνειών στην καθημερινή πρακτική, οι εμπορικοί εταίροι μπορούν να υιοθετούν το σημείο (α) κατωτέρω ως μέρος της εκάστοτε συμφωνίας συνεργασίας για τα προγράμματα ζήτησης του ECR.

(α)
Tα καθήκοντα προμηθευτών και λιανοπωλητών 


Οι συμφωνίες ή συνεννοήσεις μεταξύ προμηθευτών και λιανοπωλητών που περιορίζουν την ελευθερία των λιανοπωλητών να καθορίζουν τις τιμές μεταπώλησης αποτελούν παραβίαση του άρθρου 81 της Συνθήκης της Ευρωπαϊκής Κοινότητας και του άρθρου 1 του Ν. 703/1977 (απαγόρευση καθορισμού τιμών μεταπώλησης). Οι προμηθευτές μπορούν να κάνουν μόνο μη-δεσμευτικές “προτάσεις” για τις τιμές μεταπώλησης, χωρίς όμως οποιαδήποτε δέσμευση εκ μέρους των λιανοπωλητών για την εφαρμογή των προτάσεων αυτών (και χωρίς οι προμηθευτές να ασκούν οποιαδήποτε πίεση ή να δίδουν οποιοδήποτε οικονομικό κίνητρο στους λιανοπωλητές για την εφαρμογή των προτεινόμενων τιμών).


Αντίστοιχα, οι λιανοπωλητές δεν πρέπει να συνάπτουν συμφωνίες ή συνεννοήσεις με τους προμηθευτές σχετικά με τα ανταγωνιστικά προϊόντα που θα εμπορεύονται ή με τους όρους και προϋποθέσεις για την εμπορία οποιουδήποτε προϊόντος. Οι προμηθευτές μπορούν βεβαίως να συμφωνούν με τους λιανοπωλητές ποια από τα προϊόντα του συγκεκριμένου προμηθευτή θα εμπορεύονται.


Επομένως, είναι κρίσιμο οι προμηθευτές να κάνουν μόνο μη-δεσμευτικές προτάσεις στους λιανοπωλητές σχετικά με την κατηγορία πελατών στους οποίους θα απευθύνονται, με τους τρόπους προώθησης προς τους συγκεκριμένους καταναλωτές, με τους τρόπους βελτίωσης κάθε κατηγορίας προϊόντων, με το ποια προϊόντα θα περιληφθούν (αποκλειστούν, παραμείνουν ή προστεθούν) σε κάθε κατηγορία, με το προτεινόμενο εύρος τιμών που θα εφαρμόσουν (π.χ. τιμές "premium" ή εκπτωτικές) ή σχετικά με τους τρόπους προώθησης ή βελτίωσης καινούργιων προϊόντων στο ράφι.


Οι λιανοπωλητές παραμένουν ελεύθεροι να ακολουθήσουν ή μη τις προτάσεις των προμηθευτών. Οι λιανοπωλητές δεν πρέπει να συνάπτουν συμφωνίες ή συνεννοήσεις με τους προμηθευτές σχετικά με τις λιανικές τιμές κάθε κατηγορίας, την επιλογή των προϊόντων ανά κατηγορία ή τους όρους εμπορίας των προϊόντων κάθε κατηγορίας.


Οι σύμβουλοι κατηγορίας δεν πρέπει να προωθούν τα δικά τους συμφέροντα επιχειρώντας να πείσουν τους λιανοπωλητές να αποκλείσουν ή να εφαρμόσουν λιγότερο ευνοϊκούς όρους στα ανταγωνιστικά προϊόντα.


Δεν πρέπει να συνάπτεται οποιαδήποτε συμφωνία ή συνεννόηση για τον αποκλεισμό (boycottage) τρίτων προσώπων.

(β)
Καμία συμφωνία για την ανταλλαγή εμπιστευτικών πληροφοριών μεταξύ ανταγωνιστών 


Η απαγόρευση ανταλλαγής μεταξύ ανταγωνιστών εμπορικά ευαίσθητων πληροφοριών, όπως π.χ. οι τιμές, οι όγκοι πωλήσεων, οι όροι προμήθειας κλπ. καθώς και η απαγόρευση συμφωνιών και συνεννοήσεων επί των ανωτέρω θεμάτων αποτελεί έναν από τους βασικότερους κανόνες του Δικαίου του Ανταγωνισμού. Η απαγόρευση δεν περιορίζεται μόνο στην απευθείας ανταλλαγή πληροφοριών μεταξύ των ανταγωνιστών αλλά καλύπτει και τις ανταλλαγές πληροφοριών που διευκολύνονται μέσω τρίτων προσώπων (π.χ. οι προμηθευτές δεν πρέπει να μεταφέρουν εμπιστευτικές πληροφορίες των λιανοπωλητών, συμπεριλαμβανομένων των τιμών, σε άλλους λιανοπωλητές και οι λιανοπωλητές δεν πρέπει να μεταφέρουν εμπιστευτικές πληροφορίες των προμηθευτών σε άλλους προμηθευτές).


Επομένως, δεν πρέπει να γίνεται καμία συζήτηση, συμφωνία ή συνεννόηση μεταξύ ανταγωνιστών σχετικά με τα μερίδιά τους στο μείγμα προϊόντων, την σύνθεση του μείγματος, τις τιμές ή τις προωθητικές ενέργειες. Οι προμηθευτές μπορούν, στο βαθμό που είναι κατά περίπτωση απαραίτητο για τον ρόλο τους ως διαχειριστών κατηγορίας, να λαμβάνουν πληροφορίες από τους λιανοπωλητές σχετικά τους ανταγωνιστές, αλλά οι εν λόγω πληροφορίες πρέπει να περιορίζονται στους όγκους πωλήσεων των προϊόντων και στις τρέχουσες λιανικές τιμές ανά προϊόν. Η ομάδα της διαχείρισης κατηγορίας κάθε προμηθευτή πρέπει να φροντίζει ώστε οι εν λόγω πληροφορίες να τηρούνται εμπιστευτικές και να μην μεταφέρονται σε πρόσωπα εκτός της ομάδας (δηλ. οι πληροφορίες δεν πρέπει να μεταφέρονται σε άλλες ομάδες του ιδίου προμηθευτή, είτε αυτές εργάζονται με τον συγκεκριμένο λιανοπωλητή επί άλλων προγραμμάτων είτε όχι). Οι προμηθευτές δεν πρέπει να ανταλλάσσουν πληροφορίες με ανταγωνιστές επί των τιμών, προωθητικών ενεργειών ή άλλων εμπορικά ευαίσθητων θεμάτων.


Οι ανταγωνιστές δεν πρέπει να αναπτύσσουν από κοινού μεθοδολογίες ώστε να αποκτήσουν πρόσβαση σε ευαίσθητες πληροφορίες των ανταγωνιστών τους, τις οποίες δεν θα είχαν χωρίς την από κοινού διαμορφωμένη μεθοδολογία ούτε να συντονίζουν την συμπεριφορά τους με τους ανταγωνιστές. Για παράδειγμα, ανταγωνιζόμενοι λιανοπωλητές δεν πρέπει να χρησιμοποιούν τον ίδιο σύμβουλο κατηγορίας για την ανταλλαγή ευαίσθητων πληροφοριών με άλλους λιανοπωλητές ή για την λήψη συντονισμένων προτάσεων επί τιμών ή προϊόντων. Επίσης, οι προμηθευτές δεν πρέπει να χρησιμοποιούν τον ρόλο τους ως συμβούλων κατηγορίας με σκοπό τον συντονισμό της συμπεριφοράς τους με τους ανταγωνιστές τους, συμφωνώντας π.χ. για μερίδια ανά ή εντός κατηγορίας, προωθητικές ενέργειες ή τιμές.


Η διαχείριση κατηγορίας πρέπει πάντα να αποτελεί σχέση μεταξύ ενός λιανοπωλητή και ενός προμηθευτή. Η απόφαση ή αποδοχή ανάθεσης του ρόλου του συμβούλου κατηγορίας πρέπει να λαμβάνεται μεταξύ ενός μόνο λιανοπωλητή και ενός μόνο προμηθευτή και δεν πρέπει να υπάρχει καμία επικοινωνία μεταξύ ανταγωνιστών επί του θέματος αυτού.
2. Τεχνικά πρότυπα και προγράμματα πιστοποίησης 
Κατά κανόνα, τα τεχνικά πρότυπα και τα προγράμματα πιστοποίησης συμβάλλουν στην εξασφάλιση της υψηλής ποιότητας και ασφάλειας των προϊόντων και επομένως ωφελούν τους καταναλωτές.

Παρ’ όλα αυτά, δημιουργούν ζητήματα Δικαίου του Ανταγωνισμού σε περίπτωση που στεγανοποιούν την αγορά για πιθανούς προμηθευτές. Ο κίνδυνος παράβασης του Δικαίου του Ανταγωνισμού μειώνεται μόνο εφόσον ένα μικρό μόνο τμήμα της σχετικής αγοράς επηρεάζεται από την πιστοποίηση ή τα πρότυπα ή/και εφόσον η διαδικασία πιστοποίησης είναι ανοιχτή, διαφανής και βασισμένη σε αντικειμενικά ποιοτικά κριτήρια, η πρόσβαση σε αυτήν είναι δυνατή επί τη βάσει δίκαιων, εύλογων και μη-διακριτικών όρων, ενώ η άρνηση πρόσβασης υπόκειται σε διαδικασία δευτεροβάθμιας εξέτασης. 

3. Προτάσεις εκ μέρους εμπορικών ενώσεων 
Οι προτάσεις που γίνονται από εμπορικές ενώσεις, ακόμα κι αν δεν είναι δεσμευτικές για τα μέλη τους, μπορούν να συνιστούν συμφωνίες που ελέγχονται από το Δίκαιο του Ανταγωνισμού. 

Αυτό αφορά κυρίως προτάσεις που μπορεί να επηρεάσουν την εμπορική συμπεριφορά των μελών επί των παραγόντων που επηρεάζουν τον ανταγωνισμό, όπως π.χ. οι τιμές, εκπτώσεις, περιθώρια κέρδους, κλπ.
Εάν η πρόταση υλοποιηθεί ή επηρεάσει την συμπεριφορά των μελών της εμπορικής ένωσης, οι Αρχές Ανταγωνισμού μπορεί να κρίνουν ότι έχει καταρτιστεί μια συμφωνία ή εναρμονισμένη πρακτική. Η πρόταση μπορεί επίσης να έχει την μορφή απόφασης ένωσης επιχειρήσεων. Στις περιπτώσεις αυτές, τόσο η εμπορική ένωση όσο και τα μέλη της ευθύνονται για την τυχόν αντίθετη της πρότασης με το Δίκαιο του Ανταγωνισμού.

Τα ανωτέρω δεν εμποδίζουν το ECR Hellas να λειτουργεί ως πεδίο συνεννόησης μεταξύ των μελών του για την δημιουργία προτύπων και υποδειγμάτων, αρκεί η εφαρμογή τους να παραμένει εθελοντική, να είναι προϊόν αυτοτελούς απόφασης εκ μέρους κάθε μέλους και να μην επηρεάζει ευαίσθητα θέματα εξ απόψεως Δικαίου του Ανταγωνισμού. Σε περίπτωση αμφιβολίας, θα πρέπει να αναζητούμε νομική συμβουλή.
4. Κώδικες συμπεριφοράς εκ μέρους εμπορικών ενώσεων

Οι κώδικες συλλογικής συμπεριφοράς που θεσπίζουν υποδείγματα πρακτικών για ένα κλάδο της οικονομίας συνήθως ωφελούν τους καταναλωτές. Οι πιθανότητες να παραβιάζουν σημαντικά το Δίκαιο του Ανταγωνισμού είναι μικρές υπό την προϋπόθεση ότι η δομή της αγοράς είναι ανταγωνιστική και οι κώδικες δεν αφορούν τιμές ή άλλους παράγοντες που επηρεάζουν σημαντικά τον ανταγωνισμό (π.χ. πιστωτικοί όροι, όροι εγγύησης προϊόντων, κλπ.).

Παρ’ όλα αυτά, σε αρκετές περιπτώσεις είναι σκόπιμο να αναζητούμε νομική συμβουλή επί τη βάσει των δεδομένων κάθε συγκεκριμένης περίστασης.

5. Ανταλλαγή πληροφοριών μέσω εμπορικών ενώσεων 
Οι εμπορικές ενώσεις δεν πρέπει να χρησιμοποιούνται ως πεδία ανταλλαγής εμπιστευτικών ή ανταγωνιστικά ευαίσθητων εμπορικών πληροφοριών μεταξύ ανταγωνιστών.
Συχνά οι εμπορικές ενώσεις αναπτύσσουν συστήματα συστηματικής ανταλλαγής πληροφοριών για την αγορά. Παρότι τέτοιες ανταλλαγές πληροφοριών μπορεί να συμβάλλουν στην βελτίωση της αποτελεσματικότητας, παράγουν επίσης αντι-ανταγωνιστικά αποτελέσματα ή διευκολύνουν απαγορευμένες συμπράξεις (καρτέλ).

Η Ευρωπαϊκή Επιτροπή έχει κατ’ επανάληψη κρίνει ότι οι ανταλλαγές πληροφοριών είναι απαγορευμένες, εκτιμώντας ότι δημιουργούν τον κίνδυνο συντονισμού της εμπορικής συμπεριφοράς των επιχειρήσεων που συμμετέχουν. 

Ορισμένες κατηγορίες πληροφοριών δεν πρέπει ΠΟΤΕ να ανταλλάσσονται. Ενδεικτικά:

· Εξατομικευμένα στοιχεία για όγκους παραγωγής, πωλήσεων ή παραγωγικής δυναμικότητας. Είναι ιδιαιτέρως σημαντικό τέτοιες πληροφορίες να μην ανταλλάσσονται σχετικά με συγκεκριμένους ανταγωνιστές (π.χ. τους τρεις μεγαλύτερους παραγωγού σε κάθε τμήμα αγοράς για το τελευταίο τρίμηνο).
· Πληροφορίες τιμών και άλλων τιμολογιακών θεμάτων. Στα θέματα αυτά περιλαμβάνονται σχεδιαζόμενες ή υλοποιηθείσες αυξήσεις τιμών (ανεξαρτήτως αν αφορούν συγκεκριμένο ποσό αύξησης ή όχι), ημερομηνίες σχεδιαζόμενων αυξήσεων τιμών ή ανακοινώσεις, προσαυξήσεις, εκπτώσεις, παροχές, πιστωτικούς όρους, προωθητικές ενέργειες ή άλλες πληροφορίες που θα είχαν επίδραση στην τιμή (π.χ. στοιχεία κόστους, όγκους παραγωγής, παραγωγική δυναμικότητα, αποθέματα, πωλήσεις). Το ίδιο ισχύει και για τιμολογιακά στοιχεία που παρέχονται κατά προσέγγιση (πχ. μεταξύ 150 και 250 Ευρώ).
· Ταυτότητα εξατομικευμένων πελατών ή εδαφικών περιοχών δραστηριοποίησης.
· Στοιχεία αποθεμάτων ή παραγγελιών. Δεν πρέπει να αποκαλύπτονται (ούτε σε συγκεντρωτική μορφή) τρέχοντα στοιχεία λήψης παραγγελιών ή διαθέσιμων αποθεμάτων, πληροφορίες σχετικά με τον ρυθμό εκμετάλλευσης της παραγωγικής δυναμικότητας ή την παραγωγική δυναμικότητα συγκεκριμένων μηχανημάτων.
· Προβλέψεις για την εξέλιξη της αγοράς ή εμπορικές στρατηγικές. Στην κατηγορία αυτή περιλαμβάνονται προβλέψεις για πωλήσεις προϊόντων (ανά προϊόν ή έσοδα), τιμολογιακή πολιτική, παραγωγή, εκμετάλλευση παραγωγικής δυναμικότητας, επίπεδα αποθεμάτων, ληφθείσες παραγγελίες ή ακόμα και εκτιμήσεις για την πορεία του εργατικού δυναμικού.
· Πληροφορίες για διαγωνισμούς ανάθεσης συμβάσεων ή εταιρικές διαδικασίες για την συμμετοχή σε διαγωνισμούς.
· Πληροφορίες για την πιστοληπτική ικανότητα των πελατών και τους σχετικούς κινδύνους. Οποιαδήποτε ανταλλαγή καταλόγων πελατών δημιουργεί ζητήματα εξ απόψεως Δικαίου του Ανταγωνισμού. 

Το ECR Hellas μπορεί να συγκεντρώνει και να διανέμει στα μέλη του στατιστικά στοιχεία ή/και να διενεργεί ανταλλαγή πληροφοριών εφόσον πληρούνται οι ακόλουθες προϋποθέσεις και έχει ληφθεί σχετική νομική συμβουλή: 

· Οι πληροφορίες πρέπει να συγκεντρώνονται, ομαδοποιούνται και διανέμονται από τρίτο ανεξάρτητο πρόσωπο (π.χ. μια εταιρεία έρευνας αγοράς).
· Μόνο συγκεντρωτικά στοιχεία διανέμονται στους συμμετέχοντες. Εξατομικευμένα στοιχεία που αφορούν κάθε εταιρεία δεν πρέπει να διανέμονται και δεν πρέπει να είναι δυνατό να εξαχθούν από τα συγκεντρωτικά στοιχεία. Για τον λόγο αυτό, όλα τα συγκεντρωτικά στοιχεία πρέπει αφορούν τουλάχιστον 3 ξεχωριστές επιχειρήσεις ανά κατηγορία (σε ορισμένες περιπτώσεις μπορεί να απαιτείται ακόμα και μεγαλύτερος βαθμός συγκέντρωσης εάν υπάρχει κίνδυνος ότι τα εξατομικευμένα στοιχεία των εταιρειών μπορεί να εξαχθούν από τα συγκεντρωτικά).
· Μόνο ιστορικά στοιχεία πρέπει να διανέμονται στους συμμετέχοντες. Κατά κανόνα, τα στοιχεία θεωρούνται ιστορικά όταν είναι παλαιότητας μεταξύ 6 μηνών και 1 έτους – ανάλογα με τις περιστάσεις της κάθε συγκεκριμένης αγοράς και την ταχύτητα με την οποία οι πληροφορίες παύουν να είναι ανταγωνιστικά ευαίσθητες.
· Τα αποτελέσματα της ανταλλαγής πληροφοριών ΔΕΝ ΠΡΕΠΕΙ να συζητώνται μεταξύ των μελών του ECR Hellas. Δεν θα πρέπει να γίνονται προβλέψεις ή προτάσεις επί τη βάσει των ανταλλαγέντων στοιχείων.

Ανταλλαγές πληροφοριών ή διανομές στατιστικών στοιχείων που δεν πληρούν όλες τις ως άνω προϋποθέσεις δεν παραβιάζουν κατ’ ανάγκη το Δίκαιο του Ανταγωνισμού. Παρ’ όλα αυτά, απαιτούν αυτοτελή ανάλυση επί τη βάσει, μεταξύ άλλων, της δομής της συγκεκριμένης αγοράς και του είδους των πληροφοριών που πρόκειται να ανταλλαγούν.

Δεν υπάρχουν γενικοί κανόνες για την διαπίστωση του κατά πόσο ένα σύστημα ανταλλαγής πληροφορικών παραβιάζει το Δίκαιο του Ανταγωνισμού. Κάθε περίπτωση απαιτεί ξεχωριστή αξιολόγηση και ανάλυση. Θα πρέπει να αναζητούμε νομική συμβουλή από εξωτερικούς δικηγόρους πριν την υλοποίηση οποιουδήποτε στατιστικού συστήματος. 
Το ECR Hellas δεν πρέπει ΠΟΤΕ να επιτρέπει στα μέλη του να αποκαλύπτουν πληροφορίες που μπορεί να θεωρηθούν εμπιστευτικές ή εμπορικά ευαίσθητες.

Οι ανταγωνιστές ΔΕΝ ΠΡΕΠΕΙ να αναπτύσσουν από κοινού μεθόδους για την λήψη ή ανταλλαγή ευαίσθητων εμπορικών πληροφοριών στις οποίες διαφορετικά δεν θα είχαν πρόσβαση.

VI. Συνεδριάσεις και Συναντήσεις του ECR Hellas 

Α. Επικοινωνίες μεταξύ των μελών και των συμμετεχόντων 
Κατά την οποιαδήποτε επικοινωνία μεταξύ των μελών ή/και συμμετεχόντων του ECR Hellas κατά την διάρκεια ή επ’ αφορμή των συνεδριάσεων, συναντήσεων ή προγραμμάτων του:
· Να είστε ακριβείς και να μην αφήνετε χώρο για παρερμηνείες. Μην χρησιμοποιείτε αμφίσημες ή παραπλανητικές εκφράσεις κατά την σύνταξη οποιουδήποτε εγγράφου (συμπεριλαμβανομένων των emails και των πρακτικών των συναντήσεων).
· Μην επιτρέπετε στους συμμετέχοντες στο ECR Hellas να προβαίνουν σε συζητήσεις ή ενέργειες που μπορεί να παραβιάσουν το Δίκαιο του Ανταγωνισμού. Μην σιωπάτε όταν συζητούνται θέματα που δημιουργούν ζητήματα ως προς το Δίκαιο του Ανταγωνισμού αλλά διαμαρτυρηθείτε και διακόψτε την συζήτηση ή συνάντηση. 
· Μην συζητάτε θέματα που δεν αναγράφονται στην διανεμηθείσα ημερήσια διάταξη. Τα θέματα της ημερήσιας διάταξης πρέπει να διανέμονται αρκετές ημέρες πριν την προγραμματισμένη ημερομηνία της συνάντησης, αλλά αφού έχουν αξιολογηθεί από εξωτερικό νομικό σύμβουλο. Ζητήστε την νομική αξιολόγηση των πρακτικών και περιλήψεων των συναντήσεων πριν τα διανείμετε στους συμμετέχοντες.
Β. Διαδικασία συναντήσεων 

Το ECR Hellas έχει θεσπίσει τους ακόλουθους κανόνες για τις συνεδριάσεις και συναντήσεις του , οι οποίες πρέπει να τηρούνται απαρέγκλιτα:

· Το ECR Hellas θα αποστείλει το παρόν Πρόγραμμα Συμμόρφωσης στο Διοικητικό του Συμβούλιο, τον υπεύθυνο διεύθυνσης του γραφείου και σε όλους του προεδρεύοντες διαφόρων προγραμμάτων. 

· Το ECR Hellas θα αναρτήσει το παρόν Πρόγραμμα Συμμόρφωσης στην ιστοσελίδα του στο διαδίκτυο (http://www.ecr.gr/) ώστε όλα τα μέλη και οι συμμετέχοντες να έχουν πρόσβαση σε αυτό. 

· Το ECR Hellas θα διανέμει τις Κατευθυντήριες Γραμμές για τις Συναντήσεις του ECR Hellas (Παράρτημα 1) μαζί με την ημερήσια διάταξη πριν την πραγματοποίηση κάθε συνάντησης. 

· Κατά την έναρξη κάθε προγράμματος, το ECR Hellas θα εξασφαλίζει ότι κάθε συμμετέχων γνωρίζει το Πρόγραμμα Συμμόρφωσης που έχει θεσπίσει το ECR Hellas, την εφαρμογή του και το γεγονός ότι όλες οι συναντήσεις του ECR Hellas θα πραγματοποιούνται σε συμμόρφωση με αυτό.

· Για κάθε συνάντηση του ECR Hellas θα συντάσσεται έγγραφος κατάλογος των θεμάτων ημερησίας διάταξης, ο οποίος θα διανέμεται πριν την προγραμματισμένη ημερομηνία της συνάντησης, αφού έχει εγκριθεί από εξωτερικό νομικό σύμβουλο.

· Κάθε ημερήσια διάταξη θα περιέχει ως πρώτο θέμα μια επισήμανση των ζητημάτων του Δικαίου του Ανταγωνισμού σύμφωνα με το Παράρτημα 2 (Σημείωση/Υπενθύμιση για τους προεδρεύοντες των συναντήσεων). Οι προεδρεύοντες των συναντήσεων θα αναγιγνώσκουν την επισήμανση κατά την έναρξη κάθε συνάντησης, γεγονός που θα σημειώνεται στα πρακτικά.

· Θα τηρούνται αναλυτικά πρακτικά κάθε συνάντησης, για τα οποία θα ενημερώνεται, ο εξωτερικός νομικός σύμβουλος πριν διανεμηθούν στους συμμετέχοντες στην συνάντηση.

· Οποιοδήποτε σχόλιο ή αίτημα για τροποποίηση θα γνωστοποιείται στον προεδρεύοντα της συνάντησης και στο ECR Hellas το συντομότερο δυνατό μετά την λήψη των πρακτικών.

· Κατά την διάρκεια κάθε συνάντησης θα διανέμεται κατάλογος των συμμετεχόντων, ο οποίος θα υπογράφεται από όλους τους συμμετέχοντες. Ο κατάλογος θα προσαρτάται στα πρακτικά της συνάντησης.

· Το ECR Hellas θα αρχειοθετεί τα θέματα ημερησίας διάταξης, τα πρακτικά και τον κατάλογο των συμμετεχόντων κάθε συνάντησης, ανά κατηγορία και χρονολογικά.

· Εφόσον το ζητήσουν, το ECR Hellas θα παρέχει σε όλους τους συμμετέχοντες πρόσβαση στα θέματα ημερήσιας διάταξης και τα πρακτικά των συναντήσεων στις οποίες έλαβαν μέρος.

· Κατά την διάρκεια των συναντήσεων, εάν οποιοσδήποτε υποπτευθεί και διαμαρτυρηθεί ότι πραγματοποιείται συζήτηση επί αντι-ανταγωνιστικών θεμάτων, το γεγονός αυτό θα σημειώνεται στα πρακτικά και η συζήτηση θα τερματίζεται αμέσως. Ο πρόεδρος του Διοικητικού Συμβουλίου, οι προεδρεύοντες των επιτροπών, των προγραμμάτων κλπ. πρέπει να ενημερώνουν τους εξωτερικούς νομικούς συμβούλους σχετικά με την συζήτηση και να ζητούν την νομική τους συμβουλή το συντομότερο δυνατό μετά το τέλος της συνάντησης.

Γ. Ανεπίσημες επαφές / συγκεντρώσεις / εκδηλώσεις 

Οι κοινωνικές εκδηλώσεις που πραγματοποιούνται συχνά στο περιθώριο τακτικών συναντήσεων των εμπορικών ενώσεων πρέπει να αντιμετωπίζονται με προσοχή. Λόγω της φύσης αυτών των άτυπων εκδηλώσεων, ενδέχεται να είναι πιθανότερο αθέμιτες συζητήσεις για εμπορικά ευαίσθητα θέματα να γίνονται εκεί, παρά κατά την διάρκεια των επίσημων συναντήσεων.

Ακόμα και αν οι συζητήσεις δεν καταγράφονται στα πρακτικά των συναντήσεων, μπορεί να αναφερθούν σε κάποιο email ή κάποιος συμμετέχων να τις καταγγείλει στις αρμόδιες αρχές ως μέρος κάποιου προγράμματος επιείκειας ή απαλλαγής από πρόστιμα. Επομένως, κατά την διάρκεια των κοινωνικών συγκεντρώσεων θα πρέπει να δίδουμε την ίδια προσοχή για την αποφυγή αθέμιτων συζητήσεων, όπως και κατά την διάρκεια των επίσημων συνεδριάσεων ή συναντήσεων του ECR Hellas.

ΠΑΡΑΡΤΗΜΑΤΑ
Παράρτημα 1: Κατευθυντήριες γραμμές θεμάτων Ανταγωνισμού για τις συναντήσεις του ECR Hellas
Παράρτημα 2: Σημειώσεις για τους προεδρεύοντες των συνεδριάσεων: Συμμόρφωση με τους Κανόνες του Ανταγωνισμού

ΠΑΡΑΡΤΗΜΑ 1
ΣΥΝΤΟΜΕΣ ΟΔΗΓΙΕΣ ΓΙΑ ΣΥΜΜΟΡΦΩΣΗ ΠΡΟΣ ΤΟ ΔΙΚΑΙΟ ΤΟΥ ΑΝΤΑΓΩΝΙΣΜΟΥ ΚΑΤΑ ΤΙΣ ΣΥΝΑΝΤΗΣΕΙΣ ΤΟΥ ECR HELLAS 
Η επιτυχία του έργου του ECR Hellas προϋποθέτει τακτικές συναντήσεις ή τηλεφωνικές επικοινωνίες μεταξύ των συμμετεχόντων για την ανταλλαγή απόψεων επί των προγραμμάτων.
Οι οδηγίες αυτές δεν είναι εξαντλητικές και σκοπό έχουν να λειτουργούν μόνο ως υπενθύμιση. Αφορούν όλες τις συναντήσεις του ECR Hellas, συμπεριλαμβανομένων των συναντήσεων των εξειδικευμένων ομάδων εργασίας, επιτροπών, συμβουλίων και προγραμμάτων, καθώς και όλες τις άτυπες συζητήσεις πριν και μετά τις συναντήσεις του ECR Hellas. Ο κάθε συμμετέχων πρέπει να λαμβάνει αυτοτελείς συμβουλές για την συμμετοχή του στις συναντήσεις του ECR Hellas και για τα θέματα που μπορούν και δεν μπορούν νομίμως να συζητηθούν. Το ECR Hellas και οι συμμετέχοντες σ’ αυτό πρέπει να διαβάζουν και να συμμορφώνονται με τους κανόνες του Δικαίου του Ανταγωνισμού. Το Πρόγραμμα Συμμόρφωσης είναι διαθέσιμο στην ιστοσελίδα του ECR Hellas ενώ αντίγραφα των Οδηγιών αυτών θα διανέμονται πριν τις συναντήσεις μαζί με τα θέματα ημερησίας διάταξης.

Το ECR Hellas είναι μια ένωση εμπορίου και βιομηχανίας που σκοπό έχει την βελτίωση της ανταπόκρισης του κλάδου των ταχέως κινούμενων προϊόντων στην ζήτηση και τις προτιμήσεις των καταναλωτών.
Οι συμμετέχοντες στο ECR Hellas δεν θα προβαίνουν σε καμία ενέργεια ή επικοινωνία, όπως π.χ. συζητήσεις επί τιμών, κατανομή αγορών, αθέμιτο ανταγωνισμό ή περιορισμούς στις διαδικασίας προμήθειας ή συμμετοχής σε διαγωνισμούς, οι οποίες μπορεί να παραβιάσουν τους νόμους και κανονισμούς.
Είναι εξαιρετικά σημαντικό το ECR Hellas, τα μέλη του και οι συμμετέχοντες σ’ αυτό να τηρούν κατά γράμμα τον κανόνα αυτό. Επομένως, οι συναντήσεις και λοιπές επικοινωνίες στα πλαίσια του ECR Hellas πρέπει να πραγματοποιούνται σύμφωνα με τους κανόνες του Δικαίου του Ανταγωνισμού. Η παράβαση των κανόνων του Δικαίου Ανταγωνισμού μπορεί να έχει σοβαρές συνέπειες τόσο για τον καθένα από εσάς ατομικώς όσο και για τις εταιρείες σας και το ECR Hellas. Οι επιπτώσεις αυτές περιλαμβάνουν υψηλά πρόστιμα και σε ορισμένες περιπτώσεις ποινικές κυρώσεις και πρόστιμα.
Για τους λόγους αυτούς, παρακαλώ διαβάστε προσεκτικά και συμμορφωθείτε με τον κατάλογο των Επιτρεπόμενων και Απαγορευμένων Ενεργειών που ακολουθεί.

ΝΑΙ
ΠΡΟΣΔΙΟΡΙΣΤΕ με σαφήνεια τον συγκεκριμένο νόμιμο σκοπό κάθε προγράμματος του ECR Hellas.

ΕΞΑΣΦΑΛΙΣΤΕ ότι οι κανόνες του Δικαίου του Ανταγωνισμού τηρούνται.

ΔΙΑΚΟΨΤΕ οποιαδήποτε συνάντηση όταν οι συμμετέχοντες επιμένουν να συζητούν θέματα που μπορεί να οδηγήσουν σε παράβαση του Δικαίου του Ανταγωνισμού.
ΖΗΤΗΣΤΕ την νομική αξιολόγηση των θεμάτων ημερησίας διάταξης κάθε συνάντησης πριν τα διανείμετε στους συμμετέχοντες.

ΖΗΤΗΣΤΕ την νομική αξιολόγηση των πρακτικών και περιλήψεων των συναντήσεων πριν τα διανείμετε στους συμμετέχοντες.

ΔΙΑΒΑΣΤΕ το Σημείωμα επί θεμάτων Δικαίου Ανταγωνισμού κατά την έναρξη κάθε συνάντησης.
ΕΝΗΜΕΡΩΣΤΕ το ECR Hellas για τυχόν δραστηριότητες κατά την διάρκεια ή επ’ αφορμή των συναντήσεων της ECR Hellas που μπορεί να παραβιάζουν το Δίκαιο του Ανταγωνισμού.

ΣΥΓΚΕΝΤΡΩΣΤΕ ανταγωνιστικές πληροφορίες μόνο από νόμιμες πηγές. 

ΔΙΑΜΑΡΤΥΡΗΘΕΙΤΕ κατά οποιασδήποτε συζήτησης, δραστηριότητας ή ενέργειας που μπορεί να παραβιάσει το Δίκαιο του Ανταγωνισμού. 

ΑΠΟΧΩΡΗΣΤΕ από οποιαδήποτε συνάντηση όταν αισθάνεστε ότι συζητούνται θέματα που θέτουν ζητήματα ως προς το Δίκαιο του Ανταγωνισμού και ζητήστε η αποχώρησή σας να καταγραφεί στα πρακτικά της συνάντησης.

ΟΧΙ
ΜΗΝ δημιουργείτε την εσφαλμένη εντύπωση ότι το ECR Hellas λαμβάνει μέρος σε κάποια αντι-ανταγωνιστική συμφωνία.
ΜΗΝ δημιουργείτε την εντύπωση ότι ένας ή περισσότεροι συμμετέχοντες στο ECR Hellas είναι αντικείμενο εξατομικευμένης μεταχείρισης.
ΜΗΝ χρησιμοποιείτε το ECR Hellas ως πεδίο ή μέσο για παράνομη συμπεριφορά των μελών του.

ΜΗΝ επιτρέπετε στους συμμετέχοντες στο ECR Hellas να προβαίνουν σε συζητήσεις ή ενέργειες που μπορεί να παραβιάσουν το Δίκαιο του Ανταγωνισμού. 
ΜΗΝ συζητάτε θέματα που δεν αναγράφονται στην εκ των προτέρων συμφωνημένη ημερήσια διάταξη.
ΜΗΝ χρησιμοποιείτε αμφίσημες ή παραπλανητικές εκφράσεις κατά την σύνταξη των πρακτικών και περιλήψεων των συναντήσεων.
ΜΗΝ χρησιμοποιείτε το ECR Hellas ως πεδίο για την ανάπτυξη συμπεριφορών που μπορεί να ερμηνευθούν ότι έχουν σκοπό να αποκλείσουν κάποιους ανταγωνιστές από την αγορά ή να δημιουργήσουν εμπόδια εισόδου σ’ αυτήν.

ΜΗΝ συνάπτετε συμφωνίες που περιορίζουν την ελευθερία έκαστου μέρους να καθορίζει τις τιμές που θα προσφέρει, να επιλέξει τις επιχειρήσεις με τις οποίες θα συναλλάσσεται, να αποφασίσει τα προϊόντα που θα εμπορεύεται ή να διαχειριστεί με οποιονδήποτε τρόπο τις πωλήσεις του.
ΜΗΝ συζητάτε ή σχολιάζετε τα ακόλουθα θέματα (και μην δίνετε εσφαλμένη εντύπωση ότι το κάνετε):

α)
Τιμές, αλλαγές τιμών, ποσοστά διαφοροποίησης τιμών, προσαυξήσεις, εκπτώσεις, παροχές, πιστωτικοί όροι ή σχετικά οικονομικά θέματα και στοιχεία σχετιζόμενα με τις τιμές (π.χ. κόστη, όγκοι παραγωγής, παραγωγική δυναμικότητα, αποθέματα, πωλήσεις), μερίδια αγοράς κλπ. συγκεκριμένων εταιρειών.

β)
Τιμολογιακές πολιτικές της αγοράς, αλλαγές τιμών, ποσοστά διαφοροποίησης τιμών κλπ. 

γ)
Αλλαγές στους όγκους παραγωγής, την παραγωγική δυναμικότητα ή τα αποθέματα ενός κλάδου.

δ)
Προσφορές για την ανάληψη συμβάσεων για συγκεκριμένα προϊόντα και διαδικασίες για την συμμετοχή σε σχετικούς διαγωνισμούς.

ε)
Σχέδια συγκεκριμένων εταιρειών για τον σχεδιασμό, την παραγωγή, την διανομή ή διάθεση συγκεκριμένων προϊόντων, συμπεριλαμβανομένων των πιθανόν νέων εδαφικών περιοχών ή πελατών.

στ)
Θέματα που αφορούν συγκεκριμένους προμηθευτές ή πελάτες που μπορεί να συνεπάγονται τον αποκλεισμό τους από την αγορά ή τον επηρεασμό της εμπορικής συμπεριφοράς των εταιρειών έναντι τέτοιων προμηθευτών ή πελατών.

ΜΗΝ συζητάτε ή ανταλλάσσετε πληροφορίες σχετικά με τα ανωτέρω θέματα –ούτε κατ’ αστεϊσμό– κατά  την διάρκεια κοινωνικών εκδηλώσεων επ’ αφορμή των συναντήσεων του ECR Hellas.

ΜΗΝ ανταλλάσσετε εμπιστευτικές ή ευαίσθητες εμπορικές πληροφορίες. Εσείς είστε σε θέση να κρίνετε καλύτερα από τον καθένα τι αποτελεί εμπορικά ευαίσθητη πληροφορία και τι όχι. Άρα εσείς φέρετε πρωταρχικά την σχετική ευθύνη.
ΜΗΝ χρησιμοποιείται τον ίδιο σύμβουλο κατηγορίας για την ανταλλαγή ευαίσθητων πληροφοριών ή την λήψη προτάσεων για συντονισμό τιμών ή εμπορευμάτων 

ΜΗΝ σιωπάτε όταν συζητούνται θέματα που δημιουργούν ζητήματα ως προς το Δίκαιο του Ανταγωνισμού.

Σημείωμα / Υπενθύμιση για τους προεδρεύοντες των συνεδριάσεων: 

Συμμόρφωση με τους Κανόνες του Ανταγωνισμού
Εισαγωγή:

Το κείμενο αυτό είναι ένα σημείωμα που πρέπει να αναγνώσκεται κατά την έναρξη κάθε συνάντησης. Σκοπός του σημειώματος είναι να υπενθυμίζει σε όλους τους συμμετέχοντες τους περιορισμούς του Δικαίου του Ανταγωνισμού. Το σημείωμα/υπενθύμιση του Δικαίου του Ανταγωνισμού πρέπει επίσης να καταγράφεται στις περιλήψεις των συναντήσεων όπως προσδιορίζεται κατωτέρω.

Υπενθύμιση του Δικαίου του Ανταγωνισμού: 

Το ECR Hellas δεν θα προβεί σε καμία συζήτηση, ενέργεια ή δραστηριότητα που μπορεί να συνιστά παραβίαση, εκ μέρους του ή εκ μέρους των μελών και συμμετεχόντων του, τους κανόνες του Δικαίου του Ανταγωνισμού. Παραδείγματος χάριν, τα μέλη και οι συμμετέχοντες δεν θα συζητήσουν, ανακοινώσουν ή ανταλλάξουν εμπορικά ευαίσθητες πληροφορίες, συμπεριλαμβανομένων των μη-δημόσιων πληροφοριών επί τιμών, προωθητικών ενεργειών και διαφημιστικών στρατηγικών, κόστους και εσόδων, εμπορικών όρων και προϋποθέσεων, συναλλακτικών όρων με τρίτους, συμπεριλαμβανομένων των πολιτικών και όρων προμήθειας, των εμπορικών προγραμμάτων ή των στρατηγικών διανομής. Η απαγόρευση αυτή καλύπτει όχι μόνο τις επίσημες συναντήσεις αλλά επίσης και τις άτυπες συζητήσεις πριν, κατά την διάρκεια ή/και μετά τις συναντήσεις.

Μήνυμα προς τα νέα μέλη, τους νέους συμμετέχοντες ή/και τα πρόσωπα που λαμβάνουν μέρος για πρώτη φορά: Παρακαλώ σημειώστε ότι η συμμετοχή σας στις δραστηριότητες του ECR Hellas προϋποθέτει ότι έχετε διαβάσει και κατανοήσει το Πρόγραμμα Συμμόρφωσης του ECR Hellas για το Δίκαιο του Ανταγωνισμού. Εάν δεν το έχετε πράξει ήδη, παρακαλώ διαβάστε το τώρα.

Διαδικασία:

1. Κατά την έναρξη κάθε προγράμματος, το ECR Hellas θα διασφαλίζει ότι όλοι οι συμμετέχοντες έχουν λάβει γνώση της Πολιτικής Συμμόρφωσης και Εφαρμογής του Δικαίου του Ανταγωνισμού του ECR Hellas, καθώς και ότι όλες οι συναντήσεις του ECR Hellas θα συμμορφώνονται επίσης με τους κανόνες αυτούς.

2. Το ECR Hellas θα φροντίζει για την νομική έγκριση των θεμάτων ημερησίας διάταξης από εξωτερικό δικηγόρο πριν την διανομή τους στα μέλη και τους συμμετέχοντες.

3. Για κάθε συνάντηση του ECR Hellas θα καταγράφονται τα θέματα ημερησίας διάταξης εγγράφως και θα διανέμονται πριν από κάθε συνάντηση αφού έχουν εγκριθεί από εξωτερικό νομικό σύμβουλο.
4. Κάθε ημερήσια διάταξη θα περιέχει ως πρώτο θέμα ένα σημείωμα/υπενθύμιση για το Δίκαιο του Ανταγωνισμού, σύμφωνα με το ανωτέρω κείμενο. Οι προεδρεύοντες των συναντήσεων θα αναγνώσκουν το εν λόγω σημείωμα κατά την έναρξη κάθε συνάντησης, γεγονός που θα καταγράφεται στην περίληψη της συνάντησης.

5. Για κάθε συνάντηση θα τηρούνται αναλυτικά πρακτικά, τα οποία θα υποβάλλονται σε εξωτερικό δικηγόρο για αξιολόγηση πριν την διανομή τους στους συμμετέχοντες στην συνάντηση.

6. Τα πρακτικά των συναντήσεων θα διανέμονται σε όλα τα μέλη της αντίστοιχης επιτροπής ή προγράμματος το συντομότερο δυνατό μετά την συνάντηση. Οι συμμετέχοντες θα αποστέλλουν τυχόν παρατηρήσεις ή αιτήσεις για τροποποιήσεις στον προεδρεύοντα και στο ECR Hellas το συντομότερο δυνατό μετά την παραλαβή των πρακτικών.

7. Η τήρηση των ανωτέρω αποτελεί από κοινού ευθύνη του προεδρεύοντος και του ECR Hellas. Σε περίπτωση που πραγματοποιηθεί οποιαδήποτε συνάντηση χωρίς την συμμετοχή των υπαλλήλων του ECR Hellas, ο προεδρεύων της αντίστοιχης επιτροπής ή προγράμματος είναι υπεύθυνος για την τήρηση αυτής της διαδικασίας και του Προγράμματος Συμμόρφωσης.

� ΣΗΜΕΙΩΣΗ: Στο παρόν κείμενο ο όρος “συμμετέχουσες επιχειρήσεις”, “συμμετέχοντα πρόσωπα” ή “συμμετέχοντες” περιλαμβάνει τα μέλη, τους συμβούλους και άλλους συμμετέχοντες ή παραλήπτες, εκτός αν γίνεται ρητή διάκριση ανάμεσα στα ως άνω πρόσωπα.





19

